
Z A K O N
O ZADUŽIVANjU REPUBLIKE SRBIJE KOD BANCA INTESA AD BEOGRAD ZA POTREBE FINANSIRANjA PROJEKTA IZGRADNjE AUTO – PUTA, DEONICA BEOGRAD – ZRENjANIN – NOVI SAD
Član 1.

Republika Srbije se zadužuje kod Banca Intesa AD Beograd za potrebe finansiranja Projekta izgradnje auto - puta, deonica Beograd – Zrenjanin – Novi Sad.

Član 2. 

Zaduživanje iz člana 1. ovog zakona vrši se na osnovu Ugovora o dugoročnom investicionom kreditu br. ECAF14648O4, između Banca Intesa AD Beograd i Republike Srbije, koji je potpisan u Beogradu 24. jula 2026. godine, koji glasi:

UGOVOR O DUGOROČNOM INVESTICIONOM KREDITU BR. ECAF14648O4

Sačinjen u Beogradu, dana 24. jula.2026. godine, između sledećih ugovornih strana:
1.
Banca Intesa AD Beograd, ul. Milentija Popovića 7b, Beograd-Novi Beograd, Republika Srbija, matični broj 07759231, PIB 100001159, broj računa kod Narodne banke Srbije (u daljem tekstu: NBS) 908-0000000016001-87 koju zastupa Predsednik Izvršnog odbora, Darko Popović
(u daljem tekstu: Banka)
i
2.
REPUBLIKA SRBIJA, MINISTARSTVO FINANSIJA, ul. Kneza Miloša 20, Beograd-Savski venac, Republika Srbija, koju u ime Vlade kao zastupnika Republike Srbije zastupa Siniša Mali, prvi potpredsednik Vlade i ministar finansija
(u daljem tekstu: Zajmoprimac)
(Banka i Zajmoprimac u daljem tekstu zajednički označeni kao: Ugovorne strane)
Ugovorne strane su saglasne da na osnovu Okvirnog komercijalnog ugovora o projektovanju i izvođenju radova na izgradnji Autoputa Beograd-Zrenjanin-Novi Sad, potpisanog 10.11.2023. godine (u daljem tekstu: Projekat), i Relevantnog aneksa 4 Okvirnog komercijalnog ugovora o projektovanju i izvođenju radova na izgradnji auto-puta Beograd-Zrenjanin-Novi Sad, u iznosu od 300.023.446,21 evra, između:

- Vlade Republike Srbije, koju predstavlja Ministarstvo građevinarstva, saobraćaja i infrastrukture kao Finansijera (Korisnik kredita),

- privrednog društva „Koridori Srbije doo Beograd“ kao Investitora i
- privrednog društva China Shandong International Economic and Technical Cooperation Group Ltd. of Shandong Hi-Speed Group Co. Ltd Shandong Hi-Speed Group Mansion, No. 8, Long Ao North Road, Jinan, Shandong Province P.R. China koju predstavlja, Zhuang Yong u svojstvu predsedavajućeg, kao Izvođača radova, 
a na osnovu člana 3. Zakona o budžetu Republike Srbije za 2026. godinu („Službeni glasnik RS”, 108/25) i Zaključka Vlade 05 Broj: 48-7490/2026 od 23.07.2026. godine, kojim je usvojen Nacrt ugovora o dugoročnom investicionom kreditu između Republike Srbije i Banke za potrebe finansiranja Projekata, kao i na osnovu Zakona o potvrđivanju navedenog zaduženja i nakon objavljivanja ovog zakona u „Službenom glasniku Republike Srbije“ (u daljem tekstu: Službeni glasnik), Banka odobrava Zajmoprimcu dugoročni investicioni kredit u svemu u skladu sa odredbama ovog Ugovora o dugoročnom investicionom kreditu br. ECAF14648O4 (u daljem tekstu: Ugovor) u iznosu koji je njime ugovoren.

Ugovor glasi u svemu kako sledi
Član 1
Iznos i valuta kredita
1.1
Saglasno Odluci nadležnog tela Banke od 23.07.2026. godine, Banka odobrava i stavlja na raspolaganje Zajmoprimcu dugoročni investicioni kredit u dinarima u iznosu do RSD 5.000.000.000,00 (slovima: petmilijardidinara) (u daljem tekstu: Kredit), pri čemu su uslovi za njegovo odobrenje definisani i bliže određeni u članu 4 Ugovora, dok će navedeni iznos služiti kao osnov za izračunavanje takvih iznosa kao što su dugovana glavnica, kamata, naknade, kao i drugih iznosa definisanih ovim Ugovorom.
1.2
Ugovorne strane su saglasne da se isplata i otplata svih relevantnih iznosa, kao što su obračunata kamata, naknade, dugovana glavnica i drugi iznosi definisani Ugovorom, vrši u dinarima.

1.3
Zajmoprimac će otplaćivati Kredit, tj. sve plative iznose po Ugovoru kao što su dugovana glavnica, kamata, povezani troškovi i svi drugi plativi iznosi, u skladu sa odredbama Ugovora, blagovremeno i u potpunoj saglasnosti sa odredbama Ugovora.

Član 2
Stupanje na snagu i period raspoloživosti sredstava kredita
2.1
Ugovor proizvodi prava i obaveze za Ugovorne strane od dana kada bude propisno potpisan od strane ovlašćenih predstavnika Ugovornih strana i nakon stupanja na snagu zakona o potvrđivanju predmetnog Ugovora (u daljem tekstu: Datum stupanja na snagu), s tim da ukoliko se navedeni uslovi za stupanje na snagu ovog Ugovora ne ispune najkasnije do 31.12.2026. godine, ovaj Ugovor neće proizvoditi pravna dejstva.

2.2
Banka se obavezuje da sredstva Kredita stavi na raspolaganje Zajmoprimcu u skladu sa odredbama Ugovora, u roku koji počinje 2 (slovima: dva) radna dana (subote, nedelje i praznici se ne računaju) od Datuma stupanja na snagu i ističe 3 (slovima: tri) godine od Datuma stupanja na snagu Ugovora (u daljem tekstu opisani period označen kao: Period raspoloživosti).

2.3
Istekom Perioda rasloloživosti, Banka se oslobađa obaveze da Zajmoprimcu isplati u tečaj neiskorišćena sredstva Kredita, pri čemu, u skladu sa diskrecionim pravom Banke isti može biti produžen u pismenoj formi, a na osnovu prethodnog pismenog zahteva Zajmoprimca, koji Banka primi najkasnije 15 (slovima: petnaest) dana pre isteka Perioda raspoloživosti.

Član 3
Namena Kredita
3.1
Zajmoprimac će koristiti Kredit samo za svrhu finansiranja Projekta izgradnja Autoputa Beograd-Zrenjanin-Novi Sad.
3.2
Banka neće snositi nikakvu odgovornost za način korišćenja iznosa Kredita od strane Zajmoprimca.

3.3
Zajmoprimac se obavezuje da na zahtev Banke, u vreme i na način koji Banka odredi omogući kontrolu namenskog korišćenja sredstava Kredita najkasnije u roku od 15 (slovima: petnaest) dana od dana isplate svake tranše Kredita u tečaj, odnosno od dana kada Banka zatraži podatke i dokumentaciju radi vršenja takve kontrole, dostavljanjem dokumentacije (kopije izvoda, izjava i sl.), kojom će opravdati namenu odobrenog Kredita po Ugovoru, ukoliko takva dokumentacija nije prethodno dostavljena. Banka navedene obaveze može proveravati i pre povlačenja sredstava što ne isključuje kontrolu i praćenje namene navedene u ovom stavu.

Član 4
Odobravanje Kredita
4.1
Nakon što opisani uslovi u članu 5.1 Ugovora budu u celosti ispunjeni, Banka će odobriti i staviti na raspolaganje Kredit Zajmoprimcu u roku od 2 (slovima: dva) radna dana po prijemu zahteva za isplatu Kredita u tečaj (u daljem tekstu: Zahtev za isplatu kredita) od Zajmoprimca, izdatog na memorandumu Ministarstva finansija Republike Srbije u formi koja je u svemu saglasna formi datoj u Prilogu 1. Ugovora, propisno potpisanog od strane ovlašćenog zastupnika Zajmoprimca i overenog službenim pečatom Zajmoprimca.

Dostavljen Zahtev za isplatu kredita Banci od strane Zajmoprimca smatraće se neopozivim, te će Zajmoprimac biti obavezan da izvrši povlačenje sredstava. Banka će imati potpuno diskreciono pravo da, u skladu sa svojom slobodnom procenom i poslovnom politikom, omogući korišćenje sredstava Kredita i ukoliko neki od uslova za isplatu sredstava Kredita u tečaj predviđenih u članu 5.1 Ugovora nisu ispunjeni.

4.2
Uz svaki Zahtev za isplatu kredita, Zajmoprimac je dužan da dostavi Banci overene profakture, fakture, ugovore i overene situacije u vezi sa namenom sredstava Ugovora odnosno Kredita, zajedno sa Specifikacijom dostavljenih profaktura, faktura, ugovora i overenih situacija u kojoj su navedena sva neophodna dokumenta koja služe toj nameni, iznosi na koje glase kao i ukupan zbir odnosno iznos koji je potrebno isplatiti iz Kredita (u daljem tekstu: Dokumentacija o nameni sredstava Kredita).

4.3
Tokom Perioda raspoloživosti, Banka će odobriti povlačenje sredstava Kredita u više tranši, saglasno Zahtevu za isplatu kredita u tečaj, 

4.4
Banka ima pravo da Kredit, odnosno bilo koju tranšu Kredita ne isplati u tečaj na osnovu Zahteva za isplatu kredita ukoliko je Zajmoprimac u docnji, odnosno ukoliko ima dospele, a neplaćene obaveze kod Banke po ovom Ugovoru.

4.5
Banka će obavestiti Zajmoprimca kada relevantni iznos Kredita bude isplaćen Zajmoprimcu, u skladu sa njegovim instrukcijama.

Član 5
Prethodni uslovi
5.1
Banka neće biti obavezna da odobri sredstva Zajmoprimcu iz člana 1 Ugovora pre nego što Zajmoprimac dostavi Banci Dokumentaciju o nameni sredstava Kredita u vezi sa ovim poslom, u skladu sa zahtevima Banke, uključujući i posebno:

I)
Zaključak Vlade Republike Srbije o usvajanju nacrta ovog Ugovora o dugoročnom investicionom kreditu,
II)
potpise lica ovlašćenih za zastupanje Zajmoprimca, a sve nakon objavljivanja i stupanja na pravnu snagu zakona o potvrđivanju Ugovora u Službenom glasniku,

III)
pravosnažnu građevinsku dozvolu za Projekat čija se izgradnja finansira sredstvima ovog kredita, odnosno privremenu građevinsku dozvolu za pripremne radove u vezi Projekta čija se izgradnja finansira sredstvima ovog kredita, a za koje se izdaje privremena građevinska dozvola.

5.2
Banka će obavestiti Zajmoprimca kada svi gornji uslovi budu u celosti ispunjeni i biće obavezna da odobri Kredit, u skladu sa odredbama Ugovora, u iznosu koji Zajmoprimac zahteva, nakon tog obaveštenja i nakon što Zajmoprimac dostavi Banci Zahtev za isplatu kredita, kao što je navedeno u članu 4 ovog Ugovora.

5.3
Ako Banka stavi Kredit na raspolaganje Zajmoprimcu bez prijema svih relevantnih dokumenata, to neće biti tumačeno kao odricanje od bilo koje od odredbi ovog Ugovora.

Član 6
Kamata i plaćanje Kamate
6.1
Zajmoprimac se obavezuje da plaća kamatu na sredstva Kredita koja su mu stavljena na raspolaganje, po nominalnoj kamatnoj stopi koja iznosi Belibor 3M + 2,40% na godišnjem nivou. Kamata će biti obračunavana primenom proporcionalne metode na godišnjem nivou (u daljem tekstu: Kamata), na bazi stvarnog broja proteklih dana, na bazi meseca od 28-31 dan i godine od 360 dana i dospeva za naplatu tromesečno (u daljem tekstu: Kamatni period), odnosno biće obračunavana na iznos dugovanja Zajmoprimca.

Prvi Kamatni period teče počev od dana prvog prenosa sredstava na Račun Zajmoprimca do Datuma dospeća rate/kamate.

Svaki sledeći kamatni period započinje narednog dana nakon poslednjeg dana prethodnog kamatnog perioda, a završava se prvim sledećim datumom dospeća rate/kamate.
Datumi dospeća rate/kamate su 01. januara, 01. aprila, 01. jula i 01. oktobra svake kalendarske godine zaključno sa datumom konačne otplate, s tim da otplata kredita počinje nakon isteka Perioda počeka definisanog u članu 8 Ugovora, a završava se sa datumom konačne otplate.

6.2
Usklađivanje kamatne stope sa visinom tromesečnog BELIBOR-a će se vršiti kvartalno i to 01. januara, 01. aprila, 01. jula i 01. oktobra (Datum usklađivanja). Za vrednost tromesečnog BELIBOR-a se uzima njegova važeća vrednost na dan usklađivanja kamatne stope (ukoliko to nije radni dan, uzima se, kao važeća, poslednja poznata stopa), i primenjivaće se za obračun kamate za sve mesece u kvartalu koji slede nakon datuma usklađivanja. Visina kamatne stope kod puštanja kredita u tečaj odgovara kamatnoj stopi utvrđenoj za tekući kvartal.

Pri obračunu kamate za prvi kamatni period primenjuje se vrednost tromesečnog BELIBOR-a na Datum usklađivanja koji prethodi danu prvog prenosa sredstava na račun Zajmoprimca.

6.3
Svaki Kamatni period traje 3 (slovima: tri) meseca, te kamata dospeva za plaćanje tromesečno, a shodno Planu otplate Kredita, koji čini sastavni deo Ugovora. Obračun Kamate se, u slučaju završetka Kamatnog perioda u subotu, nedelju, državni ili verski praznik pomera na prvi naredni radni dan.

6.4
Sastavni deo ovog Ugovora čine Zahtev za isplatu Kredita, izložen u Prilogu 1 i Pregled bitnih elemenata otplate Kredita (u daljem tekstu: Pregled), izložen u Prilogu 2 ovog Ugovora. Plan otplate Kredita, koje Banka uručuje Zajmoprimcu lično ili dostavlja Zajmoprimcu preporučeno na adresu iz čl. 13. ovog Ugovora danom prenosa sredstava kredita. Nakon isteka Perioda raspoloživosti, odnosno kada sva sredstva kredita budu iskorišćena, Zajmoprimac je dužan da potpiše takav važeći Plan otplate, a u slučaju dostavljanja preporučeno na adresu iz čl. 13. ovog Ugovora dužan je da potpisane primerke dostavi Banci u roku od 7 (slovima: sedam) radnih dana od dana dostavljanja.

Član 7
Naknade i troškovi
7.1
Naknada za obradu zahteva za korišćenje sredstava Kredita
Zajmoprimac je obavezan da odmah po prijemu obračuna plati Banci naknadu za obradu zahteva za korišćenje sredstava Kredita, predviđenu Tarifom naknada za usluge Banke u visini od 0,30% od iznosa Kredita određenog u članu 1 Ugovora, a koja dospeva za plaćanje na datum prvog povlačenja iznosa Kredita i plativa je u dinarima iz sredstava Zajmoprimca.

7.2
Naknada za neiskorišćena sredstva Kredita
Zajmoprimac je obavezan da Banci plaća naknadu za neiskorišćena sredstva Kredita, koja će biti obračunavana tromesečno na neiskorišćeni iznos Kredita po stopi od 0,30% na godišnjem nivou, počevši od Datuma stupanja na snagu Ugovora, a u skladu sa njegovim odredbama. Predmetna naknada će biti obračunavana primenom proporcionalne metode na godišnjem nivou, na bazi stvarnog broja proteklih dana, na bazi meseca od 28-31 dan i godine od 360 dana, i dospeva za plaćanje kvartalno, 01. januara, 01. aprila, 01. jula i 01. oktobra, počevši od dana stupanja na snagu Ugovora do isteka Perioda raspoloživosti.

7.3
Naknada za prevremenu otplatu Kredita
Zajmoprimac je obavezan da u slučaju prevremene otplate Kredita plati Banci naknadu za prevremenu otplatu u visini od 1,50% od iznosa Kredita koji se prevremeno otplaćuje.

7.4
Tekući troškovi
Zajmoprimac će, na zahtev, platiti Banci za sve vreme trajanja ovog kredita, sve stvarne troškove, ne računajući troškove pripreme kredita do podnošenja zahteva za povlačenje, ukoliko ih bude, odnosno ukoliko ih je Banka podnela.

Član 8
Otplata glavnice Kredita i rok otplate Kredita
8.1
Ugovorne strane saglasno utvrđuju da je Zajmoprimac obavezan da otplatu glavnice Kredita izvršava u jednakim kvartalnim ratama.

Otplata glavnice vršiće se u 28 (slovima: dvadesetosam) jednakih rata, svakog 01. januara, 01. aprila, 01. jula i 01. oktobra, u periodu trajanja Ugovora, a nakon isteka Perioda počeka, koji traje 3 (slovima: tri) godine od Datuma stupanja na snagu Ugovora (u daljem tekstu: Period počeka), odnosno shodno Planu otplate Kredita kao sastavnom delu Ugovora, pri čemu je krajnji rok otplate Kredita 10 (slovima: deset) godina od Datuma stupanja na snagu Ugovora (Datum konačne otplate).
Banka je dužna da dostavi Zajmoprimcu Obaveštenje o plaćanju obaveza po osnovu glavnog duga, kamate i/ili naknada 7 (slovima: sedam) radnih dana pre Dana dospeća. Verodostojan dokaz o ispunjenju novčanih obaveza Zajmoprimca, odnosno o visini potraživanja Banke po ovom Ugovoru predstavlja Izveštaj o izvršenim plaćanjima.

8.2
Zajmoprimac je saglasan i preuzima obavezu da na dospele, a neplaćene iznose dugovane glavnice i kamate utvrđene u skladu sa odredbama Ugovora plati zateznu kamatu, definisanu u članu 11 Ugovora, obračunatu počev od datuma dospeća konkretne neizmirene obaveze zaključno sa datumom konačne otplate iste.

8.3
Banka zadržava pravo da po prijemu zahteva Zajmoprimca, a na osnovu prethodno dostavljenog pisanog zahteva Zajmoprimca, kao i na osnovu pozitivne odluke nadležnog tela Banke, odobri produženje krajnjeg roka otplate Kredita, ukoliko po proceni Banke svi uslovi za donošenje takve odluke budu ispunjeni.

8.4
Prevremena otplata
8.4.1
Zajmoprimac ima pravo da sredstva Kredita otplati pre isteka roka otplate Kredita, o čemu je dužan da pisanim putem obavesti Banku najmanje 2 (slovima: dva) radna dana unapred (Zahtev za prevremenu otplatu).

Obaveštenje Zajmoprimca iz stava 1 ovog člana je neopozivo od trenutka prijema obaveštenja od strane Banke.

8.4.2
Na dan prevremene otplate, kao što je definisano u prethodnom stavu, Zajmoprimac je dužan da plati Banci obračunatu, a neplaćenu Kamatu na dugovanu glavnicu zaključno sa danom prevremene otplate.

8.5
Docnja Zajmoprimca
Ukoliko Zajmoprimac padne u docnju, odnosno ne ispuni obaveze u roku od 7 (slovima: sedam) radnih dana od Datuma plaćanja, a u vezi sa ispunjenjem bilo koje obaveze utvrđene ovim Ugovorom, obavezan je platiti Banci dospeli, a neizmireni iznos uvećan za zateznu odnosno ugovorenu kamatu, saglasno članu 11 Ugovora obračunatu do datuma konačne otplate.

8.6
Neto plaćanje
Zajmoprimac je obavezan da sve svoje novčane obaveze koje mogu nastati u vezi sa Ugovorom plati Banci u neto iznosu, uzevši u obzir da ukoliko bi se bilo kakav porez ili odbitak morao oduzeti od bilo kojih iznosa plativih od strane Zajmoprimca po Ugovoru, Zajmoprimac preuzima obavezu da plati takve dodatne iznose koji mogu biti potrebni da bi Banka primila neto iznos koji je jednak punom iznosu koji bi primila da uplata nije oporezovana.

8.7
Nepotpuna plaćanja
U slučaju delimičnog plaćanja obaveze po ovom Kreditu, raspored uplata će biti takav da se prvo naplaćuju najstarija potraživanja i to tako što se prvo naplaćuju sporedna potraživanja, uključujući obračunate naknade, zatezna kamata i Kamata, a zatim glavnica sredstava Kredita.

Član 9
Obaveze Zajmoprimca 
9.1
Zajmoprimac se obavezuju:
I.
Da će obaveštavati Banku o svakoj promeni lica ovlašćenog za zastupanje kao i o svakoj promeni lica ovlašćenog za raspolaganje novčanim sredstvima Zajmoprimca, odmah po nastanku istih.

II.
I garantuje Banci najmanje ravnopravno tretiranje - rangiranje njenih potraživanja iz Ugovora sa ostalim svojim obavezama prema drugim poveriocima, te da će shodno tome izvršenje obaveza koje ima prema Banci biti jednako rangirano u odnosu na sve druge obaveze Zajmoprimca.
III.
Da će, u slučaju da bude kreditiran od strane drugog kreditora, kome će deponovati bilo koje sredstvo obezbeđenja ili pružiti bilo kakvu drugu povoljnost, obezbediti Banci ravnopravan status u tom smislu, ukoliko ona to zatraži.

IV.
da prilikom obavljanja poslova iz svoje delatnosti, kao i u vršenju ostalih poslova, postupa sa adekvatnom pažnjom i brigom za životnu sredinu, da obezbedi racionalno korišćenje prirodnih resursa, da sprovodi propise o zaštiti životne sredine, da planira i preduzima mere i uobičajene radnje za sprečavanje ugrožavanja životne sredine, u skladu sa Zakonom o zaštiti životne sredine, kao i sporazumima, dozvolama, tehničkim i drugim standardima i normama u oblasti zaštite životne sredine, kao i da u svojim poslovnim procesima obezbedi efikasne mehanizme za kontrolu primene važećih propisa o zaštiti životne sredine, pravima zaposlenih, zaštiti na radu, zaštiti kulturnog nasleđa, zaštiti lokalnih zajednica i njihovih kulturnih vrednosti, zaštiti dece, zaštiti od prinudnog rada, zaštiti osnovnih ljudskih prava i integriteta, kao i zabrani proizvodnje i prometa određenih roba i usluga, što obuhvata i pravno obavezujuće međunarodne konvencije.
Član 10
Izjave i tvrdnje Zajmoprimca
10.1
Zajmoprimac daje Banci sledeće obavezujuće izjave i tvrdnje odnosno:
-
da ima sve zakonske uslove da se zaduži kod Banke po ovom Ugovoru,
-
da svi dokumenti, informacije, dokazi i izveštaji dostavljeni Banci jesu i da će biti tačni i ispravni da iz njih neće biti izostavljane činjenice čije bi izostavljanje u njima sadržane iskaze učinilo materijalno pogrešnim,

-
da obavezujuće izjave i tvrdnje navedene u ovom članu Zajmoprimac daje Banci na dan zaključenja Ugovora i smatraju se ponovljenim (u smislu činjenica i okolnosti koje tada postoje) na svaki dan isplate Kredita u tečaj, kao i prvi i poslednji dan svakog Kamatnog perioda,

-
da bez prethodne pismene saglasnosti Banke ne može ustupiti, založiti ili prodati, odnosno na bilo koji način raspolagati svojim pravima i obavezama po Ugovoru,

-
da nijedna povreda Ugovora, nije nastala i nije kontinuirano prisutna, odnosno, po opravdanoj proceni Zajmoprimca, neće nastati u neposrednoj budućnosti, a Zajmoprimac po osnovu povlačenja sredstava ili izvršavanja obaveza neće postupati suprotno bilo kom zakonu koji se na Zajmoprimca primenjuje,

-
da su Ugovorne strane saglasne i Zajmoprimac neopozivo i bezuslovno prihvata i izričito ovlašćuje Banku potpisom Ugovora, da u skladu sa propisima na snazi u Republici Srbiji, isključivo na osnovu ove saglasnosti, a bez daljeg i/ili naknadnog njegovog odobrenja, Banka može ustupiti odnosno preneti svoja prava i obaveze u smislu ustupanja ugovora u celosti, kao i preneti dospela potraživanja po ovom Ugovoru u cilju umanjenja kreditnog rizika, zbog neizvršenja obaveza prema Banci, na drugu Banku odnosno drugo pravno lice, uz pisano obaveštenje upućeno Zajmoprimcu o izvršenom prenosu, odnosno ustupanju na osnovu ove saglasnosti, odnosno na osnovu propisa na snazi u Republici Srbiji. Ovim potpisom, Zajmoprimac daje pisano odobrenje Banci da podatke o njemu može saopštiti trećem licu kao potencijalnom sticaocu po osnovu ustupanja (pod uslovom da takvo lice potpiše odgovarajući ugovor o obavezama poverljivosti sa Bankom).

Član 11
Povrede Ugovora
11.1
Sledeći događaji predstavljaju povrede Ugovora od strane Zajmoprimca:
-
svaka povreda obaveza plaćanja glavnice, kamate, naknada, provizija, troškova i bilo kojih drugih plativih iznosa, kao što je određeno Ugovorom,

-
svaka povreda od strane Zajmoprimca u pogledu njegovih pojedinačnih obaveza i odgovornosti po Ugovoru ili ako neka od obavezujućih izjava/potvrda Zajmoprimca po ovom Ugovoru nije ili prestane da bude tačna i ispravna i/ili ako izostavlja bilo koju činjenicu čije bi izostavljanje u njima sadržane iskaze učinilo materijalno pogrešnim,

-
upotreba Kredita za svrhe koje se razlikuju od onih koje su opisane u Ugovoru,
-
ukoliko bilo koje ovlašćenje, odobrenje, saglasnost, know how, patent, žig, licenca, izuzeće, registracija ili neki drugi element neophodan da bi Zajmoprimac mogao odgovoriti svojim obavezama po Ugovoru bude modifikovan ili opozvan ili ne ostane punovažan,

-
ukoliko Zajmoprimac ne ispunjava ugovorne obaveze iz tačke 9.1 IV. člana 9 ovog Ugovora.
- Kada se dogodi Slučaj Povrede Ugovora (prema definiciji iz Ugovora), Banka može, po sopstvenom nahođenju, da objavi Povredu Ugovora od strane Zajmoprimca, u kom slučaju:

-
svi iznosi Kredita plativi po ovom Ugovoru zajedno sa svim kamatama, naknadama, troškovima i drugim plativim iznosima, kao što je definisano ovim Ugovorom, odmah će se smatrati dospelim i plativim Banci od strane Zajmoprimca,

-
bilo koji iznos Kredita koji nije povučen od strane Zajmoprimca neće nadalje moći da bude vučen,

-
Banka će obračunati i naplatiti od Zajmoprimca, a Zajmoprimac će Banci platiti, zateznu kamatu u skladu sa zakonskim propisima (u daljem tekstu: Zatezna kamata). U slučaju da je ugovorena kamatna stopa viša od Zatezne kamate, ugovorena kamata teče i nakon što Zajmoprimac dospe u docnju. Zatezna kamata će se obračunavati na sve neisplaćene iznose koji se duguju i plativi su po Ugovoru, uključujući glavnicu, kamatu, naknade, kao i ostale troškove i druge plative iznose, za period od datuma docnje Zajmoprimca pa do datuma konačne isplate zaostalih iznosa.

11.2
Slučaj nastupanja dodatnih rizika i odgovornost za slučaj sankcija
Ugovorne strane saglasno uređuju način postupanja za slučaj finansijskih i drugih sankcija koje mogu nastati, a koje su obavezujuće za Banku u skladu sa pravilima IntesaSanpaolo grupe ili propisima Republike Srbije, koje za cilj imaju ograničavanje upotrebe finansijskih sredstava i/ili platnog prometa, radi sprečavanja aktivnosti koje mogu da dovedu do kršenja ograničenja gore pomenutih finansijskih sankcija. Ovim ugovorom Zajmoprimac prihvata sve rizike koji mogu nastati kao posledica mera donetih od strane Ujedinjenih Nacija (UN), Evropske Unije (EU) i/ili Američke agencije za kontrolu stranih sredstava (OFAC) ili druge međunarodne ili inostrane državne institucije, uključujući i blokadu sredstava na računima Zajmoprimca. Svi komercijalni rizici posla takođe padaju na teret Zajmoprimca i on ih potpisom ovog Ugovora prihvata.

Zajmoprimac se saglašava i obavezuje da neće koristiti sredstva iz ovog plasmana za poslovne aktivnosti koje bi mogle prouzrokovati povredu ili bi se mogle tumačiti kao da Banka prouzrokuje povredu sankcija ili embarga uspostavljenih od strane Ujedinjenih Nacija (UN), Evropske Unije (EU) i/ili Američke agencije za kontrolu stranih sredstava (OFAC), ili druge međunarodne ili inostrane državne institucije, uključujući tu i poslovne aktivnosti koje impliciraju osobe navedene pojedinačno i eksplicitno na listama sankcionisanih lica, koje liste izdaje bilo koji od navedenih institucija, odnosno organa, a sve radi sprečavanja odnosno izbegavanja kršenja ovakvih mera ili sankcija i izbegavanja odgovornosti za štetu ili drugih odgovornosti koje takvo kršenje može izazvati za Banku kao i IntesaSanpaolo grupu u celini.

Banka ima pravo jednostrano otkazati sve ili pojedine ugovorne odnose, te učiniti odnosna potraživanja dospelim, ukoliko Zajmoprimac ne dostavi tražene podatke i dokumentaciju potrebnu za vođenje poslovnog odnosa sa Zajmoprimcem u skladu s internim aktima Banke, uključujući dokumentaciju i izjave, saglasnosti i ostale obrasce i podatke potrebne za utvrđivanje njegovog statusa i dostavljanje državnim organima na osnovu potpisanih međunarodnih ugovora, ili ukoliko se na navedenog klijenta primenjuju ograničenja u pogledu poslovnih aktivnosti u vezi sa određenim zemljama, organizacijama, osobama, subjektima ili robama propisanim pravilima IntesaSanpaolo grupe o finansijskim sankcijama, kao i u svim ostalim slučajevima navedenim u ovom Ugovoru.

Banka ima prava na jednostrani raskid ugovora odnosno jednostrano otkazivanje ugovora i/ili proglašenje obaveza iz ugovora dospelim na osnovu pisanog dopisa Banke upućenog Zajmoprimcu i/ili Korisniku kredita, gde će se jasno označiti koja od priznatih prava Banka jednostrano primenjuje i koje obaveze Zajmoprimca nastaju usled toga, u smislu obaveznog aneksiranja Ugovora, vraćanja kredita, prestanka korišćenja plasmana u celosti i/ili obezbeđivanja novčanog pokrića za proizvode Banke čije se vraćanje ne može izvršiti od strane Zajmoprimca. Banka će se za sve vreme trajanja ovog Ugovora ponašati sa pažnjom prema interesima Zajmoprimca, pratiti izmene propisa i obavezujućih politika IntesaSanpaolo grupe, na osnovu kojih za Zajmoprimca može nastati negativna posledica u saradnji sa Bankom u vezi korišćenja proizvoda Banke, te će Banka odmah po saznanju za ovakve informacije, obavesti Zajmoprimca i/ili Korisnika kredita o tome uz obaveštenje o vrstama mera (u stepenu u kom je to moguće).

Član 12
Ostale odredbe
12.1
Propust ili zakašnjenje Banke u korišćenju prava po ovom Ugovoru neće se tumačiti kao odricanje od takvog prava i neće onemogućiti dalje korišćenje bilo kog drugog prava.

12.2
Ukoliko bilo koja odredba Ugovora jeste ili postane nezakonita, nevažeća, ništava ili nesprovodiva u bilo kom pogledu po osnovu zakona, zakonitost, validnost i sprovodivost preostalih odredbi neće biti dovedena u pitanje.

12.3
Banka će imati puno pravo da se osloni na bilo koje instrukcije koje propisno potpiše ovlašćeni predstavnik Zajmoprimca i koje su overene službenim pečatom Zajmoprimca.
12.4
Zajmoprimac prihvata da Bančine poslovne knjige, računovodstvene knjige i druga dokumenta Banke osim u slučaju očiglednih grešaka, služe kao dokaz dugovanja Zajmoprimca.
12.5
Zajmoprimac se potpisom ovog Ugovora saglašava i ovlašćuje Banku da, podatke koji se tiču zaduženosti Zajmoprimca po ovom Ugovoru, u uobičajenom obliku, osim IntesaSanpaolo grupi, dostavlja neposredno NBS, kao i drugim finansijskim institucijama, posredno preko NBS, a sve na način i u skladu sa Uputstvom o podacima koje banke dostavljaju NBS radi uključivanja tih podataka u kreditni informacioni sistem NBS („Službeni glasnik RS”, br. 86/07 i 89/07).

Zajmoprimac se potpisom ovog Ugovora saglašava i ovlašćuje IntesaSanpaolo grupu da u okviru svojih izveštaja u kojima objavljuje svoje nefinansijske podatke, navede opis Projekta kao jedan od održivih projekata u čijem finansiranju učestvuje Intesa Sanpaolo grupa.

Član 13
Obaveštavanja
13.1
Sva obaveštenja u vezi sa Ugovorom moraju biti u pisanoj formi, i osim ako je drugačije navedeno, mogu se proslediti:

-
lično, putem pošte ili
-
putem i-mejla ili druge vrste elektronske komunikacije.
13.2
Za potrebe obaveštavanja po ovom Ugovoru, kontakt podaci Zajmoprimca su sledeći:
Adresa:
Ministarstvo finansija Republike Srbije, Kneza Miloša 20 

E-mail:

kabinet@mfin.gov.rs, kabinet@javnidug.gov.rs
Primalac:
Ministar finansija
13.3
Zajmoprimac može izmeniti svoje kontakt podatke uz slanje obaveštenja Banci najkasnije 5 (pet) radnih dana unapred.

13.4
Elektronska komunikacija će se tretirati kao da je obavljena u pisanoj formi.
13.5
Potpisom ovog ugovora Zajmoprimac garantuje identitet i ovlašćenja pošiljaoca i integritet dokumenata koje elektronskom prepiskom dostavlja Banci, odriče se naknadnog poricanja odgovornosti za njihov sadržaj i preuzima svu odgovornost za validnost elektronske prepiske poslate sa i-mail adrese Zajmoprimca za koju Banka primi obaveštenje od Zajmoprimca da predstavlja validnu kontakt i-mail adresu Zajmoprimca koja će biti korišćena radi obavljanja elektronske prepiske.
13.6
Svako obaveštenje smatraće se primljenim i to:
-
ako je predato lično, u momentu davanja;
-
ako je dostavljeno poštom, 5 (slovima: pet) dana nakon predaje na pošti, sa unapred plaćenom poštarinom, u ispravno adresiranoj koverti i
-
ako je poslato putem i-mejla ili drugom vrstom elektronske komunikacije, u momentu prijema od strane prijemnog servera.

13.7
Bilo koje obaveštenje koje se pošalje u skladu sa prethodnim ali bude primljeno na neradni dan ili nakon kraja radnog vremena na mestu prijema, smatraće se primljenim prvog narednog radnog dana.

Član 14
Važeće pravo i sudska nadležnost
14.1
Važeće pravo koje se na Ugovor primenjuje je pravo Republike Srbije.
14.2
Sve sporove između Ugovornih strana i/ili trećih lica koji iz Ugovora proisteknu ili u vezi sa njim, Ugovorne strane će pokušati da reše na miran način, a u slučaju da to nije moguće, spor će se izneti pred nadležni privrednisud u Beogradu.

14.3
Ugovor je sastavljen u 4 (slovima: četiri) istovetna primerka, od kojih su po 2 (slovima: dva) za svaku Ugovornu stranu, a stupa na snagu potpisivanjem od strane ovlašćenih predstavnika Ugovornih strana i nakon stupanja na snagu Zakona o potvrđivanja Ugovora, objavljenog u Službenom glasniku.

Mesto i datum:





Mesto i datum:
Beograd, 24. 07.2026. godine 



Beograd, 24.07.2026. godine
ZA ZAJMOPRIMCA
     ZA BANKU
REPUBLIKA SRBIJA - Ministarstvo finansija

        BANCA INTESA AD BEOGRAD

Dragoslav Kazandžić
Prvi potpredsednik Vlade i ministar finansija u Vladi Republike Srbije

Senior direktor za poslovanje sa velikim privrednim subjektima i institucionalnim klijentima
 _______________________________

 Predrag Milenović
Direktor Divizije za poslovanje sa privredom
PRILOG br. 1
ZAHTEV ZA ISPLATU KREDITA

(datum)
Prima: BANCA INTESA AD BEOGRAD
11000 Beograd, ul. Milentija Popovića 7B
Referenca: Ugovor o dugoročnom investicionom kreditu br. 

Poštovani,
Sa pozivom na gornji Ugovor, ovim vas obaveštavamo da želimo da izvršimo povlačenje sredstava po ovom Kreditu sa datumom valute 
.20 . u iznosu od RSD 
sa napomenom za Deonicu 

.
Gore navedena sredstva koristiće se isključivo za svrhe određene Ugovorom.
Gore navedeni iznos treba uplatiti na naš račun br. 

Ovim potvrđujemo da na datum ovog zahteva:
a)
ispunjavamo sve naše obaveze po Ugovoru,
b)
da obavezujuće izjave i tvrdnje, navedene u članu 10. Ugovora, na datum ovog zahteva, nastavljaju da važe i da su u njima navedeni podaci tačni,
v)
da se nije dogodio nikakav Prekršaj niti se javila mogućnost Prekršaja, prema odredbama člana 11. Ugovora,

g)
da su svi relevantni prethodni uslovi navedeni u članu 5. Ugovora ispunjeni. Termini definisani u Ugovoru imaju isto značenje u ovom zahtevu.

 
Za račun Korisnika kredita


PRILOG br. 2
PREGLED BITNIH ELEMENATA OTPLATE KREDITA
PODACI KOJI SE UKLjUČUJU U OBRAČUN EFEKTIVNE KAMATNE STOPE
	1.
	Iznos kredita - u dinarima, apsolutni iznos
	 5.000.000.000,00

	2.
	Period otplate - broj meseci
	

	3.
	Nominalna kamatna stopa - godišnja, % s dve decimale
	

	4.
	Efektivna kamatna stopa - godišnja, % s dve decimale
	

	5.
	Ukupan iznos kamate za period korišćenja kredita - u dinarima, apsolutni iznos
	

	6.
	Ukupan iznos drugih troškova koje Korisnik kredita treba da plati u roku korišćenja kredita - u dinarima, apsolutni iznos
	

	7.
	Iznos otplatne rate - mesečna - u dinarima, apsolutni iznos
	


PODACI KOJI SE NE UKLjUČUJU U OBRAČUN EFEKTIVNE KAMATNE STOPE
	1.
	Kriterijum za revalorizaciju/indeksiranje (valuta, vrsta kursa, apsolutni iznos na dan izrade ponude, srednji kurs NBS na dan izrade ponude)
	RSD

	
	
	dinarski

	
	
	

	
	
	

	2.
	Troškovi procene vrednosti nepokretnosti i pokretnih stvari*
	

	3.
	Premije osiguranja ili druge naknade u vezi sa sredstvima obezbeđenja kredita *
	

	4.
	Troškovi upisa u registar nadležnog organa *
	

	5.
	Troškovi pribavljanja izvoda iz zemljišnih knjiga *
	

	6.
	Troškovi pribavljanja uverenja, potvrda, dozvola i rešenja nadležnih organa *
	

	7.
	Troškovi Kreditnog biroa *
	

	8.
	Ostali troškovi *
	

	9.
	Ukupni troškovi * (zbir 2-8)
	


* U dinarima, apsolutni iznos.
	______________________________________________


	                     _________________

	(potpis ovlašćenog lica Korisnika kredita
	(potpis ovlašćenog lica Banke)


Član 3.
Ovaj zakon stupa na snagu osmog dana od dana objavljivanja u „Službenom glasniku Republike Srbije”.

O B R A Z L O Ž E Nj E

I. USTAVNI OSNOV ZA DONOŠENjE ZAKONA
 
Ustavni osnov za donošenje ovog zakona sadržan je u odredbi člana 93. stav 1. Ustava Republike Srbije, kojom je propisano da Republika Srbija, autonomne pokrajine i jedinice lokalne samouprave mogu da se zadužuju, kao i člana 97. tačka 15. Ustava Republike Srbije, prema kojoj Republika Srbija uređuje i obezbeđuje finansiranje ostvarivanja prava i dužnosti Republike Srbije, utvrđenih Ustavom i zakonom. Istovremeno član 9. Zakona o javnom dugu („Službeni glasnik RS”, br. 61/05, 107/09, 78/11, 68/15, 95/18, 91/19 i 149/20) propisuje da se Republika Srbija može zadužiti za finansiranje investicionih i programskih projekata koje će omogućiti unapređenje, efikasnost i efektivnost privrede i ekonomskog razvoja Republike Srbije, pod uslovom da se finansiranje vrši na rok duži od jedne godine.

 II. RAZLOZI ZA DONOŠENjE ZAKONA 
Zakonom o budžetu Republike Srbije za 2026. godinu („Službeni glasnik RS”, broj 108/25) u članu 3. odobreno je zaduživanje za Projekat izgradnje auto - puta, deonica Beograd – Zrenjanin – Novi Sad u iznosu do 35 milijardi dinara. Kao podrška većoj upotrebi dinara i smanjenju deviznog rizika u domaćem finansijskom sistemu, strane su dogovorile da predmetno zaduživanje bude u dinarima.

Okvirni komercijalni ugovor o projektovanju i izvođenju radova na izgradnji auto - puta Beograd - Zrenjanin - Novi Sad, potpisan je 10. novembra 2023. godine, (u daljem tekstu: Projekat), između Vlade Republike Srbije, koju predstavlja Ministarstvo građevinarstva, saobraćaja i infrastrukture, kao Finansijera (Korisnik kredita), Koridora Srbije doo, Beograd, kao Investitora i China Shandong International Economic and Technical Cooperation Group, Ltd. of Snandong Hi-Speed Group Co. Ltd Shandong Hi-Speed Group Mansion, No.8, Long Ao North Road, Jinan, Shandong Province P.R.China, kao Izvođača radova.

Korisnik kredita će koristiti kredit samo u svrhu finansiranja faze 1 Projekta koja obuhvata deo Deonice 1 Beograd – Zrenjanin, i to: 

· Poddeonica 1, preostali deo radova, neobuhvaćen Fazom 1, na delu od km 0+000 do km 7+100 (uključujući: asfalterske radove i gornji stroj, saobraćajnu signalizaciju, javnu rasvetu, TK instalacije, uređenje terena i zidove zaštite od buke, obaloutvrde na mostovima, mostovsku kanalizaciju)  i kompletne radove na delu od km 7+100 do km 11+500;

· Poddeonica 4, preostali deo radova, neobuhvaćen Fazom 1, na delu od km 52+000 do km 67+662.46 (uključujući: most preko reke Begej, kompletne radove na petlji Ečka, radove na kolovoznoj konstrukciji, saobraćajnoj signalizaciji, javnoj rasveti, TK instalacijama, uređenje terena, zidove zaštite od buke, obaloutvrde na mostovima) i kompletne radove na delu od km 48+000 do km 52+000.

Vlada je donela Zaključak 05 Broj: 420-7490/2026 od 23. jula 2026. godine kojim je usvojila ugovor o dugoročnom investicionom kreditu br. ECAF14648O4.

      Ugovorom o dugoročnom investicionom kreditu za potrebe finansiranja Projekta izgradnje auto – puta, deonica Beograd – Zrenjanin – Novi Sad i Banke, predloženi su sledeći finansijski uslovi: 

- Direktno zaduženje Republike Srbije: 5.000.000.000 dinara;

- Vlada koju predstavlja Ministarstvo građevinarstva, saobraćaja i infrastrukture, kao Finansijera (Korisnik kredita), Koridora Srbije doo, Beograd, kao Investitora i China Shandong International Economic and Technical Cooperation Group, Ltd. of Snandong Hi-Speed Group Co. Ltd Shandong Hi-Speed Group Mansion, No.8, Long Ao North Road, Jinan, Shandong Province P.R.China, kao Izvođača radova, u skladu sa Ugovorom o projektovanju i izvođenju radova na izgradnji auto – puta, deonica Beograd – Zrenjanin – Novi Sad, zaduženi su za sprovođenje i implementaciju Projekta.

- tromesečna otplata zajma: 1. januara, 1. aprila, 1. jula i 1. oktobra svake godine;

- rok dospeća: deset godina, uključujući period počeka od tri godine, uz otlatu glavnice u jednakim tromesečnim ratama;

- naknada za obradu zahteva i realizaciju kredita: 0,30% na ukupan iznos zajma i plaća se jednokratno;

- naknada na nepovučena sredstva iznosi 0,30% na godišnjem nivou;

- kamatna stopa: tromesečni BELIBOR + fiksna marža od 2,40% godišnje;

- rok raspoloživosti zajma: sredstva zajma se mogu povlačiti tri godine od datuma stupanja na snagu ugovora, a rok raspoloživosti može biti eksplicitno produžen od strane Banke, u pismenoj formi na osnovu prethodnog dostavljenog pismenog zahteva;

- predviđena mogućnost prevremene otplate zajma, ukoliko se proceni da je to povoljnije sa stanovišta upravljanja javnim dugom, uz plaćanje svih dospelih obaveza po osnovu kamate i drugih troškova banke. Naknada za prevremenu otplatu iznosi 1,50% od iznosa Kredita koji se prevremeno otplaćuje.

III. OBJAŠNjENjE OSNOVNIH PRAVNIH INSTITUTA I POJEDINAČNIH REŠENjA 

Odredbom člana 1. ovog zakona predviđa se zaduživanje Republike Srbije kod Banca Intesa AD Beograd za potrebe finansiranja Projekta izgradnje auto – puta, deonica Beograd – Zrenjanin – Novi Sad.
Odredbom člana 2. definišu se uslovi zaduživanja na osnovu Ugovora o dugoročnom investicionom kreditu br. ECAF14648O4, između Republike Srbije i Banca Intesa AD Beograd, koji je potpisan u Beogradu 24. jula 2026. godine. 

Odredbom člana 3. uređuje se stupanje na snagu ovog zakona. 

IV. PROCENA IZNOSA FINANSIJSKIH SREDSTAVA POTREBNIH ZA   SPROVOĐENjE ZAKONA

Za sprovođenje ovog zakona obezbeđivaće se sredstva u budžetu Republike Srbije.

IZJAVA O USKLAĐENOSTI PROPISA SA PROPISIMA EVROPSKE UNIJE
1. Organ državne uprave, odnosno drugi ovlašćeni predlagač propisa VLADA
    Obrađivač MINISTARSTVO FINANSIJA 
2. Naziv propisa
PREDLOG ZAKONA O ZADUŽIVANjU REPUBLIKE SRBIJE KOD BANCA INTESA AD BEOGRAD ZA POTREBE FINANSIRANjA PROJEKTA IZGRADNjE AUTO – PUTA, DEONICA BEOGRAD – ZRENjANIN – NOVI SAD
DRAFT LAW ON THE BORROWING OF THE REPUBLIC OF SERBIA FROM BANCA INTESA AD BEOGRAD FOR THE FINANCING NEEDS OF THE PROJECT FOR THE CONSTRUCTION OF THE HIGHWAY, SECTION BELGRADE - ZRENJANIN - NOVI SAD

3. Usklađenost propisa sa odredbama Sporazuma o stabilizaciji i pridruživanju između Evropskih zajednica i njihovih država članica, sa jedne strane, i Republike Srbije sa druge strane („Službeni glasnik RS”, broj 83/08) (u daljem tekstu: Sporazum):

a) Odredba Sporazuma koja se odnose na normativnu saržinu propisa,  
Ne postoje relevantne odredbe Sporazuma 

b) Prelazni rok za usklađivanje zakonodavstva prema odredbama Sporazuma, 
Nije potreban prelazni rok za usklađivanje zakonodavstva
v) Ocena ispunjenosti obaveze koje proizlaze iz navedene odredbe Sporazuma, 
Ne postoje odredbe na osnovu kojih je potrebno oceniti ispunjenost obaveze
g) Razlozi za delimično ispunjavanje, odnosno neispunjavanje obaveza koje proizlaze iz navedene odredbe Sporazuma, 

Ne postoje navedene odredbe 

d) Veza sa Nacionalnim programom za usvajanje pravnih tekovina Evropske unije. 
Ne postoji veza sa Nacionalnim programom za usvajanje pravnih tekovina Evropske unije

4. Usklađenost propisa sa propisima Evropske unije
a) Navođenje odredbi primarnih izvora prava Evropske unije i ocene usklađenost sa njima,  

Ne postoje odredbe primarnih izvora prava Evropske unije
b) Navođenje sekundarnih izvora prava Evropske unije i ocene usklađenosti sa njima,

Ne postoje sekundarni izvori prava Evropske unije
v) Navođenje ostalih izvora prava Evropske unije i usklađenost sa njima,

Ne postoje ostali izvori prava Evropske unije
g) Razlozi za delimičnu usklađenost, odnosno neusklađenost 

Ne postoje navedeni razlozi 

d) Rok u kojem je predviđeno postizanje potpune usklađenosti propisa sa propisima Evropske unije 

Nije potreban rok za usklađivanje
5. Ukoliko ne postoje odgovarajuće nadležnosti Evropske unije u materiji koju reguliše propis, i/ili ne postoje odgovarajući sekundarni izvori prava Evropske unije sa kojima je potrebno obezbediti usklađenost, potrebno je  obrazložiti tu činjenicu. U ovom slučaju, nije potrebno popunjavati Tabelu usklađenosti propisa. Tabelu usklađenosti nije potrebno popunjavati i ukoliko se domaćim propisom ne vrši prenos odredbi sekundarnog izvora prava Evropske unije već se isključivo vrši primena ili sprovođenje nekog zahteva koji proizlazi iz odredbe sekundarnog izvora prava (npr. Predlogom odluke o izradi strateške procene uticaja biće sprovedena obaveza iz člana 4. Direktive 2001/42/EZ, ali se ne vrši i prenos te odredbe direktive).

 Ne postoje propisi EU sa kojima je potrebno obezbediti usklađenost
6. Da li su prethodno navedeni izvori prava Evropske unije prevedeni na srpski jezik? 

Ne postoji navedeni izvori prava Evropske unije
7. Da li je propis preveden na neki službeni jezik Evropske unije?

NE
8. Saradnja sa Evropskom unijom i učešće konsultanata u izradi propisa i njihovo mišljenje o usklađenosti.

Polazeći od normativnog sadržaja predmetnog Predloga zakona nije potrebno obaviti konsultacije sa Evropskom komisijom i drugim stručnim telima Evropske unije.

Napomena: Podaci važe na datum izrade pregleda bitnih elemenata otplate kredita.









